**RANGOS DARBŲ SUTARTIS Nr.** **F5-64**

2024-09-04

Skuodas

UAB „Fenta“, buveinės adresas Džiugo g. 12-2, Telšiai, juridinio asmens kodas 303070875, toliau vadinamas Rangovu, atstovaujama direktoriaus Jono Foko veikiančio pagal bendrovės įstatus, viena šalis ir UAB ,,Skuodo šiluma“, kaip daugiabučio namo Vilniaus g. 42, Skuodas administratorius, buveinės adresas Šatrijos g. 27, Skuodas, juridinio asmens kodas 273889830, toliau vadinamas Užsakovu, atstovaujama direktoriaus Tomo Jurgučio, veikiančio pagal bendrovės įstatus, antra šalis, toliau abi šalys kartu vadinamos Šalimis, sudarė šią rangos sutartį (toliau – Sutartis), kurios pagrindu viena šalis Rangovas įsipareigoja atlikti tam tikrą darbą savo rizika pagal kitos šalies - Užsakovo užduotį ir perduoti šio darbo rezultatą Užsakovui, o Užsakovas įsipareigoja atliktą darbą priimti ir už jį sumokėti laiku.

**1. SUTARTIES OBJEKTAS**

1.1. Šia Sutartimi Rangovas įsipareigoja Sutartyje nurodytomis sąlygomis ir terminais atlikti Daugiabučio namo, esančio adresu Vilniaus g. 42, Skuodas rangos darbus.

1.2. Sutarti darbai atliekami pagal tarpusavyje suderintą ir aptartą sąmatą (priedas Nr. 1) Sutarties priedas Nr. 1 yra neatsiejama šios sutarties dalis.

1.3. Rangovas darbus vykdo pagal grafiką, nurodytą Sutarties priede Nr. 1. Darbų vykdymo metu, atsižvelgiant į Sutartyje numatytus atvejus, grafikas gali būti koreguojamas Šalių rašytiniu susitarimu, nurodant koregavimo priežastis.

1.4. Užsakovas įsipareigoja sudaryti Rangovui būtinas rangos darbams atlikti sąlygas, priimti darbų rezultatą ir apmokėti už tinkamai, laiku atliktus rangos darbus sutartyje nurodytomis sąlygomis ir terminais.

**2. SUTARTIES KAINA**

2.1. Pagal šią sutartį Rangovas atlieka rangos darbus su savo įranga ir medžiagomis Užsakovui už kainą, kuri yra 8 614,06 Eur su PVM (aštuoni tūkstančiai šeši šimtai keturiolika eurų 6 ct) (toliau – Darbų kaina): atskiri darbų įkainiai nurodyti Sutarties priede Nr. 1. Šioje Sutarties dalyje nurodyta Paslaugų kaina yra galutinė, kartu į ją įskaitant ir visus mokesčius.

2.2. Jeigu dėl aplinkybių, nepriklausančių nuo Šalių valios sąmatą prireikia viršyti, tai Rangovas privalo nedelsiant apie tai įspėti Užsakovą raštu. Gavęs raštišką pranešimą Užsakovas turi teisę vienašališkai atsisakyti nuo sutarties ar jos dalies (taip pat nuo sąmatos ar jos dalies), atlygindamas Rangovui už darbus atliktus pagal sąmatą iki įspėjimo pateikimo Užsakovui.

2.3. Darbų eigoje susitarus Rangovui ir Užsakovui pageidaujant, darbų kiekiai ir kaina gali keistis. Komercinio pasiūlymo sąmata tikslinama pagal darbų faktą.

2.4. Atliekant darbus, pagrindinės medžiagos ir jų kainos turi būti suderintos su Užsakovu raštu.

**3. DARBŲ KOKYBĖ**

3.1. Darbų kokybė turi atitikti Lietuvos Respublikos teisės aktų keliamus reikalavimus tokios rūšies darbams ir sutarties sąlygoms. Atsakomybė dėl medžiagų kokybės trūkumų tenka Rangovui.

**4. DARBŲ ATLIKIMO TERMINAI**

4.1. Rangovas Darbus pradeda po sutarties pasirašymo dienos.

4.2. Darbų atlikimo pabaiga yra numatyta iki 2024 m. gruodžio 10 d.

4.3. Darbai atliekami iš Rangovo medžiagų bei naudojant Rangovo įrengimus, įrankius savo rizika nurodytais ir aptartais terminais Sutarties priede Nr. 1, pateiktame prie šios Sutarties.

4.4. Rangovas atlikęs rangos darbus nedelsiant apie tai praneša raštu Užsakovui.

4.5. Jeigu Rangovas rangos darbus atliko netinkamai, su trūkumais, defektais ar pažeidžiant Sutarties ar teisės aktų reikalavimus, Šalys pildo trūkumų aktą. Akte Šalys turi nurodyti visus Darbų ir/ar Sutarties pažeidimus.

4.6. Akte užfiksuotus trūkumus, atsiradusius ne dėl Užsakovo kaltės, Rangovas privalo pašalinti savo jėgomis ir sąskaita iki sutartyje numatytos datos. Darbų priėmimas vyksta aukščiau numatyta tvarka.

4.7. Rangovui sutartu laiku neįvykdžius sutartų rangos darbų pagal Sutarties priedą Nr. 1, numatoma 0,02% delspinigių už kiekvieną uždelstą darbo dieną nuo neatliktų darbų sumos.

**5. ATSISKAITYMO TVARKA IR TERMINAI**

5.1. Užsakovas įsipareigoja atsiskaityti su Rangovu už atliktus darbus per 14 (keturiolika) kalendorinių dienų, pradedant skaičiuoti nuo sąskaitos-faktūros pateikimo Užsakovui dienos.

5.2. Atsiskaitoma už atliktus darbus eurais, bankiniu pavedimu pervedant pinigus į Rangovo atsiskaitomąją sąskaitą banke Swedbank, AB bankas A/s  LT867300010135562313.

**6. UŽSAKOVO TEISĖS IR PAREIGOS**

6.1. Užsakovas turi teisę raštu teikti Rangovui pastabas, pasiūlymus, pageidavimus bei nurodymus dėl rangos darbų atlikimo tvarkos. Užsakovo pastabos, pasiūlymai, pageidavimai bei nurodymai Rangovui yra privalomi ir jis turi juos įvykdyti, jeigu tokie nurodymai, pastabos, pasiūlymai ir pageidavimai neprieštarauja šios Sutarties sąlygoms ir normatyviniams dokumentams bei nėra kišimasis į Rangovo komercinę-ūkinę veiklą, bei jeigu Rangovui nepadidėja rangos darbų išlaidos, lyginant su tomis, kurias numatė ir galėjo numatyti Rangovas Sutarties pasirašymo momentu, būtiniems rangos atlikti.

6.2. Prižiūrėti ir kontroliuoti darbų eigą bei kokybę.

6.3. Apmokėti Rangovui už kokybiškai ir laiku atliktus darbus sutartyje nurodyta kaina ir terminais.

6.4. Rangovui atlikus darbus, Užsakovas juos priima (įvertina atliktų darbų kokybę) ir, jei neturi pastabų, nenustato trūkumų pasirašo darbų priėmimo–perdavimo aktą, patvirtinantį, kad Rangovas įvykdė visus įsipareigojimus nustatytu laiku.

6.5. Pretenzijas dėl netinkamos darbo rezultato kokybės Užsakovas turi teisę pareikšti per 7 (septynias) kalendorines dienas nuo darbų priėmimo–perdavimo akto pasirašymo dienos. Jeigu darbas neatitinka kokybės reikalavimų, Užsakovas turi teisę savo pasirinkimu reikalauti iš Rangovo neatlygintinai pašalinti darbo trūkumus per protingą terminą arba sumažinti darbų kainą, arba pats pašalinti darbo trūkumus ir reikalauti iš Rangovo atlyginti trūkumų šalinimo išlaidas.

6.6. Užsakovas yra atsakingas už tai, kad jo personalas bendradarbiautų su Rangovu ir teiktų visą reikiamą informaciją užtikrinant sklandų rangos darbų atlikimą.

**7. RANGOVO TEISĖS IR PAREIGOS**

7.1. Nustatytu laiku pradėti, atlikti, užbaigti ir perduoti Užsakovui visus sutartyje, prieduose ir kituose dokumentuose nurodytus darbus, ištaisyti pastebėtus ir aptartus raštu defektus, trūkumus, nustatytus per garantinį terminą ar darbų priėmimo-perdavimo akte.

7.2. Atlikti darbus pagal sudarytą sąmatą, laikantis norminių dokumentų reikalavimų, taisyklių ir sutarties.

7.3. Atliekant darbus užtikrinti saugą darbe, priešgaisrinės saugos ir ekologinės apsaugos reikalavimų laikymąsi, žmonių apsaugą atliekant rangos darbus šios sutarties pagrindu ir nepažeisti trečiųjų asmenų interesų.

7.4. Nedelsiant pranešti Užsakovui apie darbus, kuriuos būtina atlikti, bet kurie yra nenumatyti ir neaptarti normatyviniuose dokumentuose.

7.5. Rangos metu vykdyti Užsakovo nurodymus, jei tokie nurodymai neprieštarauja norminiams teisės aktams.

7.6. Naudoti statybos aikštelę rangos darbų atlikimo metu – šalia objekto tik pagal tiesioginę paskirtį.

7.7. Grąžinti Užsakovui po ardymo darbų gautas grįžtamąsias medžiagas, gaminius, įrenginius, jei Užsakovo nurodymu jos nebuvo panaudotos darbams.

7.8. Saugoti atliktus darbus ir perduotus darbus nuo sugadinimo ir vagystės iki atlikti darbai bus perduoti Užsakovui.

7.9. Atlyginti visus Užsakovo nuostolius atsiradusius dėl netinkamos kokybės darbų atlikimo, susijusius su defektų šalinimu ir/ar termino praleidimu.

**8. NENUGALIMOS JĖGOS (FORCE MAJEURE) APLINKYBĖS**

8.1. Nei viena Šalis nebus atsakinga už šios Sutarties įsipareigojimų nevykdymą ar netinkamą vykdymą, jei tai sąlygos *force majeure* (nenugalimos jėgos aplinkybės*).* *Nenugalima jėga (force* *majeure)laikomos* *aplinkybės, nurodytos 1996-07-15 LR Vyriausybės nutarime Nr. 840.*

**8.2.** Bet kurios iš Šalių finansinių lėšų nepakankamumas ar kontrahentų pažeisti įsipareigojimai nėra laikomi *force majeure*.

**8.3.** Kiekviena Šalis kaip galima greičiau, bet ne vėliau kaip per 3 (tris) kalendorines dienas raštu praneša kitai Šaliai apie *force majeure* aplinkybių atsiradimą ir aptaria Sutarties sustabdymo ir(ar) jos nutraukimo, pakeitimo galimybes.

**8.4.** Atsiradus *force majeure* aplinkybėms, Užsakovas įsipareigoja sumokėti Rangovui užmokesčio dalį už atliktas rangos darbus ir patirtas papildomas išlaidas iki pranešimo apie *force majeure* gavimo (bei papildomas patirtas išlaidas).

**8.5.** Jei *force majeure* aplinkybės tęsiasi ilgiau nei 2 (du) mėnesius, bet kuri Šalis, pranešusi kitai Šaliai, turi teisę nutraukti šią Sutartį. Tokiu atveju Užsakovas privalo sumokėti atitinkamą užmokesčio dalį už atliktus papildomus darbus, patirtas papildomas išlaidas iki Sutarties nutraukimo.

**8.6.** Sutarties Šalis, kuri dėl nurodytų aplinkybių negali vykdyti prisiimtų įsipareigojimų, nedelsdama bet ne vėliau kaip per 3 (tris) kalendorines dienas privalo apie tai informuoti kitą Šalį. Pavėluotas ar netinkamas kitos Šalies informavimas ar informacijos nepateikimas nesuteikia jai teisės remtis išvardytomis aplinkybėmis kaip pagrindu, atleidžiančiu nuo atsakomybės dėl netinkamo sutartimi prisiimtų įsipareigojimų įvykdymo.

**8.7.** Jeigu Šalis laiku nepateikia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

**9. ŠALIŲ ATSAKOMYBĖ**

9.1. Užsakovas, nesumokėjęs už atliktus darbus per sutartyje nustatytus terminus, moka Rangovui 0,02 proc. dydžio delspinigius nuo laiku nesumokėtos sumos už kiekvieną uždelstą dieną.

9.2. Rangovas, neatlikęs darbų per sutartyje nustatytus terminus, moka Užsakovui 0,02 proc. dydžio delspinigius nuo laiku neatliktų darbų kainos už kiekvieną uždelstą dieną.

9.3. Šalys atlygina nuostolius atsiradusius kitai Šaliai dėl šioje sutartyje numatytų pareigų nevykdymo.

9.4. Rangovas, per Užsakovo nustatytą terminą neatlikęs darbų ir nepašalinęs defektų, atlygina Užsakovui ir tretiesiems asmenims visas patirtas išlaidas ir nuostolius.

9.5. Netinkamai vykdęs, įvykdęs ar nutraukęs šią sutartį Rangovas, negali teisintis tuo, kad Užsakovas tinkamai nekontroliavo darbų vykdymo eigos.

**10. DARBŲ PRIĖMIMAS IR PRIĖMIMO DOKUMENTŲ ĮFORMINIMAS**

10.1. Darbai priimami ir priėmimo dokumentai įforminami pagal norminių teisės aktų nustatytą tvarką ir reikalavimus bei šios sutarties pagrindu.

10.2. Darbų priėmimas-perdavimas, įforminamas atliktų darbų aktu, pastarasis surašomas dviem egzemplioriais, po vieną kiekvienai Šaliai pasirašytinai.

10.3. Darbai priimami šios sutarties 4 p. nurodytais terminais.

10.4. Visus sutartyje nurodytus darbus galutinai priima Užsakovo įgaliotas asmuo, dalyvaujant Rangovo įgaliotam asmeniui.

10.5. Užsakovas turi teisę atsisakyti priimti darbų rezultatus, jei nustatomi defektai ir trūkumai, dėl kurių neįmanoma objekto naudoti pagal paskirtį.

10.6. Rangovas defektus, atsiradusius ne dėl Užsakovo kaltės, pašalina savo sąskaita per užsakovo nustatytą terminą.

**11. GARANTIJŲ SUTEIKIMAS DARBAMS**

11.1 Rangovas garantuoja, kad priėmimo metu jo darbai atitiks sutartyje nustatytus reikalavimus, jie bus atlikti be klaidų, kurios panaikintų arba sumažintų jų vertę arba tinkamumą įprastam panaudojimui.

11.2. Rangovas visiems sutarties pagrindu atliktiems darbams suteikia sutarties pasirašymo dienai galiojančiame Lietuvos Respublikos Statybos įstatyme įvardintus garantinius terminus.

11.3. Užsakovas apie pastebėtus per garantinį laikotarpį darbų defektus (trūkumus) nedelsiant praneša Rangovui raštu. Rangovas įsipareigoja per Užsakovo nustatytą terminą pašalinti šiuos defektus (trūkumus) savo sąskaita.

**12. SUTARTIES GALIOJIMO LAIKAS IR SĄLYGOS**

12.1. Sutartis įsigalioja jos pasirašymo dieną ir galioja iki pilno ir tinkamo Šalių prisiimtų įsipareigojimų įvykdymo.

12.2. Užsakovas turi teisę nutraukti sutartį, pranešdamas Rangovui apie tai raštu:

12.2.1. jeigu Rangovas, pagal sutartį neįgijęs teisės pratęsti darbų atlikimo terminų, nepaisydamas Užsakovo raginimo nepradeda darbų sutartu laiku arba dirba per lėtai ir neįmanoma baigti darbus sutartyje nustatytu laiku;

12.2.2. jeigu Rangovas nesilaiko sutarties sąlygų dėl darbų kokybės: naudoja netinkamas medžiagas, gaminius ar kitus darbų komponentus, nekokybiškai atlieka darbus, nepaiso Užsakovo nurodymų pašalinti trūkumus nustatytais terminais ar elgiasi kitaip nei nustatyta sutartyje ir dėl to Užsakovas turi pagrindo manyti, kad Rangovas nepajėgs užbaigti darbų be trūkumų ar nuostolių Užsakovui;

12.2.3. jeigu Rangovas nepajėgia vykdyti sutartinių įsipareigojimų ir Užsakovui pareikalavus nepateikia patikimų įrodymų dėl įmanomo šių įsipareigojimų vykdymo ateityje;

12.2.4. jeigu nustatomi Rangovo saugos darbe ir kitų statybos bei įrenginių montavimo darbų taisyklių pažeidimai, dėl kurių įvyko ar galėjo įvykti nelaimingas atsitikimas ar buvo sugadinti įrenginiai ar kitas turtas;

12.2.5. kitais LR CK nustatytais atvejais.

12.3. Jeigu Užsakovas nutraukia sutartį dėl Rangovo kaltės, Rangovas privalo atlyginti Užsakovui ir tretiesiems asmenims visas dėl šio nutraukimo susidariusias išlaidas, susietas su sutartyje nurodytų darbų užbaigimu, bei kompensuoti dėl šio nutraukimo patirtus nuostolius.

12.4. Rangovas turi teisę nutraukti sutartį apie tai pranešdamas Užsakovui raštu, jeigu Užsakovas trukdo Rangovui tinkamai vykdyti sutartį ir nepaisydamas Rangovo raštu įteikto prašymo laiku nesiima šiai padėčiai keisti.

**13. KITOS SĄLYGOS**

13.1. Rangovas neturi teisės perduoti savo įsipareigojimų trečiajam asmeniui be raštiško Užsakovo sutikimo.

13.2. Visus Šalių tarpusavio santykius, atsirandančius iš šios sutarties ir neaptarus šios sutarties sąlygose, reglamentuoja Lietuvos Respublikos įstatymai ir kiti teisės aktai.

13.3. Visi ginčai ar nesutarimai, kylantys iš šios sutarties ir/ar susiję su jos aiškinimu ir vykdymu, tarp Šalių gali būti sprendžiami derybomis arba Lietuvos Respublikos teismuose įstatymų nustatyta tvarka.

13.4. Sutartis sudaryta dviem vienodą teisinę galią turinčiais egzemplioriais, po vieną kiekvienai šaliai.

13.5. Šios sutarties sąlygos, turinys, kainos yra konfidenciali informacija. Konfidencialumo sąlygą pažeidusi Šalis privalo atlyginti kitai Šaliai tiesioginius ir netiesioginius dėl šio pažeidimo patirtus nuostolius.

**14. ŠALIŲ PATVIRTINIMAI**

Pasirašydamos šią sutartį Šalys patvirtina viena kitai ir užtikrina, kad:

14.1. Šalis yra teisėtai veikiantis juridinis asmuo, turi teisę sudaryti šią sutartį ir vykdyti ją prisiimtus įsipareigojimus.

14.2. Ši sutartis pasirašyta Šalių tinkamai ir sukuria pilnai galiojančiais teises ir prievoles.

14.3. Šios sutarties nuostatos ar bet kuri iš jų neprieštarauja kitų Šaliai galiojančių sutarčių ir (ar) teisės aktų, tame tarpe ir teismų sprendimų nuostatomis.

14.4. Šalys susitaria, kad pasirašydamos šią Sutartį patvirtina, kad yra užtikrinama asmens duomenų apsauga pagal kiekvienos Šalies asmens duomenų tvarkymo taisykles įmonėje ir įstaigoje bei vadovaujamasi Bendrojo duomenų apsaugos reglamento (ES) 2016/679 nuostatomis ir nacionalinės teisės nuostatomis dėl asmens duomenų apsaugos.

**15. SUTARTIES PRIEDAI**

Visi priedai yra neatskiriama šios Sutarties dalis. Šalys patvirtina tokius priedus:

15.1. Priedas Nr. 1 Lokalinė sąmata

.

**16.** **ŠALIŲ PARAŠAI IR REKVIZITAI**

**Rangovo rekvizitai:**

UAB „Skuodo šiluma“ UAB „Fenta“

Juridinio asmens kodas 273889830 303070875

PVM mokėtojo kodas LT738898314 LT100008803113

Buveinės adresas Šatrijos g. 27 Džiugo g. 12-2

LT-98108 Skuodas LT-87116 Telšiai

Kontaktinė informacija:

telefono numeris (0 440) 73 380 (0 659) 38 938

El. pašto adresas info@skuodosiluma.lt info@fenta.lt

Direktorius Direktorius

Tomas Jurgutis Jonas Fokas

\_\_\_\_\_\_\_\_ \_\_\_\_\_\_\_